Prostitute se klag afgekeurFoto: www.madikazemi.blogspot.com ŉ Klag wat namens twee prostitute ingedien is wat aanvoer dat hul menswaardigheid en privaatheid geskend is toe ŉ program op SABC 1 oor hulle uitgesaai is, is deur die Uitsaaiklagtekommissie (UKKSA) van die hand gewys. Die twee vroue, wat as straat-sekswerkers beskryf is, het volgens die klag hulself in die verleentheid gestel in die program “Now or never” wat op 6 Junie uitgesaai is. Die Tshwaranang Legal Advocacy Centre (TLAC) het die klag ingedien. Die spesifieke episode het gehandel oor prostitute wat besluit het om die bedryf te verlaat. TLAC sê volgens die vroue is hulle “ten aanskoue van die publiek” op die program vertoon. Volgens die twee vroue was hulle nie daarvan bewus dat hulle afgeneem word nie en dat hulle nie toestemming verleen het om afgeneem te word nie. Die uitsaaier het in reaksie op die klag aangevoer hy het baie navorsing en beplanning vir die program gedoen wat handel oor ŉ vrou, Bongiwe Nkwalase se pogings om haar lewe as ŉ prostituut af te sluit. Die program het glo van wyelens-kameras gebruik gemaak om die identiteit van enigiemand wat deel uitgemaak het van Nkwalase se “omgewing”, te beskerm. “Elke wye skoot is van ŉ afstand verfilm om ŉ breë perspektief oor die naglewe te bied en is nie ŉ persoonlike aanslag teen enige individu nie. Daar was geen beplande materiaal of ‘doelbewuste’ poging om enige van die klaagsters uit te sonder nie.” Volgens die uitsaaier was nie een van die klaagsters duidelik te sien in die vlugtige skoot nie en sou mens hulle nie maklik kon uitken nie. Die UKKSA het bevestig hy het ŉ opname van die program gesien. Die twee vroue was nie by die verhoor nie en die kommissarisse het nie geweet hoe hulle lyk nie. “Ná die opname het ons besef dat daar nie ŉ enkele toneel was waar ŉ mens duidelik vroue sou kon uitken nie,” het die UKKSA in sy uitspraak gesê. Die kommissarisse het die program vir ŉ tweede keer gekyk en was steeds “in die duister” oor die identiteit van die vroue. “Ons kan nie anders as om tot die besluit te kom dat die vroue, wat die klag ingedien het, in alle waarskynlikheid nie deur iemand uitgeken sal word nie.” Die UKKSA sê hy aanvaar ook die uitsaaier se verduideliking dat daar geen doelbewuste poging was om die vroue uit te sonder nie.